http://www.dalmacijanews.hr/files/54944cbd179942e507484832/80

Foto: Paun Paunović / CROPIX

INES BRAJEVIĆ

"Za grad bi sigurno bilo bolje da se izglasalo, da se gradilo i radilo"

Za mene je ovo destrukcija, komentirao je gradonačelnik Ivo Baldasar prekid sjednice zbog gubitka kvoruma.



- Mi govorimo jedno, oni kažu mi se slažemo s vama da je plodouživanje ipak najbolji model, ali znate prekršili ste proceduru. Pa svi ste slušali, gotovo svi su rekli da nije loše ovo što ste predložili, ali ste prekršili proceduru i onda sruše kvorum. Jasno je da ja cijelo vrijeme imam manjinsku vladu. Sazvat ću sjednicu sljedeći tjedan pa ćemo ponovno ići na glasanje, a sazivat ću sjednicu dok god nešto ne izglasamo. Za grad bi sigurno bilo bolje da se izglasalo, da se gradilo i radilo – rekao je Baldasar.



Iako su na početku sjednice bila tri vijećnika HGS-a u vijećnici je u vrijeme kada je izgubljen kvorum ostao samo Mario Sičić, dok su Marija Mladineo i Dražen Delić bili u prostoriji do ureda dogradonačelnika. Damir Ćosić Roda, pak, od početka nije bio na sjednici, ali je u uredu gradonačelnika čekao razvoj situacije.



- To nije stav našeg kluba – kratko je komentirao Škorić Rodin potez i ponovio kako se na ovom projektu vidi nesposobnost ove gradske vlasti na čelu s gradonačelnikom.



- Doveli su nas kao Gradsko vijeće u jednu apsurdnu situaciju. Ispada da bi mi trebali spašavati krivudanje i krvi smjer ove vlasti. Oni će odgovarati za svoje postupke, ali mi smo bili protiv toga da se opet napravi jedan privremeni objekt i da netko za 20, 30 godina vrti priču ispočetka. Nismo željeli dati ruku, željeli smo da se pokaže tko je vlast, a tko je oporba i dok smo mi bili unutra nije bila mogućnost da se održi kvorum dok su se u susjednoj prostoriji vijećnici HGS-a igrali demokracije. Vježbali su i čekali da mi napustimo sjednicu pa da se oni mogu vratili i osigurali da ova točka prođe. Jasno je tko je oporba, a tko vlast – rekao je Škorić.



Dogradonačelnica Aida Batarelo kaže da neće mijenjati sadržaj natječaja na idućoj sjednici.



- Dogodit će se nešto što bi mogli nazvati Turistička palača četvrti put, pa koliko puta bude trebalo. Ovo je vrlo neodgovorno od strane vijećnika, bile su tri rasprave, ovoga puta smo uvažili sve primjedbe i mislili smo da do ovoga neće doći. Očito se iz nekog razloga Turističku palaču ne želi rekonstruirati. HGS nisu koalicijski partneri SDP-a, oni koji su ostali iz te stranke zadnji put su bili odgovorni vijećnici – poručila je dogradonačelnica.

Javio se Damir Ćosić Roda i demantirao informaciju da je bio u uredu gradonačelnika i čekao razvoj situacije na sjednici.



- Nije točno da sam bio u uredu gradonačelnika, cijelo vrijeme sam bio u Bobisa - rekao je Roda.



Ipak, nakon što je saznao da su ga novinari vidjeli u Baldasarovom uredu promijenio je priču.



- Ma ja sam se samo u jednom trenutku došao dogovoriti nešto s Davidovićem oko ovog projekta na Sućidru. Cijelo sam vrijeme bio u Bobisa. Popio sam četiri pive. Evo, pitajte konobara - pravdao se Roda.







